Diari Oficial de la Generalitat Valenciana


Sumari del DOGV 211, del 13-12-1984 (1984/803663)

ORDRE de 27 de novembre de 1984, de la Conselleria de Cultura, Educació i Ciència, per la qual es regula la utilització de les instal.lacions i dependències dels centres públics de Pre-escolar, Educació General Bàsica, Educació Especial i Educació Permanent d'Adults.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   211

Data del DOGV
:   13-12-1984

Secció del DOGV
:   ALTRES DISPOSICIONS

Número del document
:   1984/803663


Data del document
:   27-11-1984

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 27 de novembre de 1984, de la Conselleria de Cultura, Educació i Ciència, per la qual es regula la utilizació de les instal.lacions i dependències dels centres públics de Pre-escolar, Educació General Bàsica, Educació Especial i Educació Permanent d'Adults.  
Actualment, les instal·lacions i dependències dels Centres Docents Públics de Pre-escolar, Educació General Bàsica, Educació Especial i Educació per a Adults es destinen, gairebé exclusivament, a finalitats acadèmiques, cosa que representa una limitada utilització del que és una part important de l'equipament social de la Comunitat.   
Aquest limitat aprofitament de la infrastructura escolar es fa força palesa a aquelles localitats on les instal·lacions i dependències escolars són, de vegades, les úniques on els diversos sectors de la Comunitat poden desenvolupar una sèrie d'activitats de caràcter associatiu, cultural, esportiu i d'altres.   
Alhora, les instal·lacions escolars són un lloc idoni per a la realització d'aquestes activitats sociocomunicatives, per la qual cosa convé que aquestes puguen desplegar-se de forma normal, sempre que no interferesquen les activitats ordinàries dels centres, es garantitze el bon ús i la conservació dels béns públics i no siguen promogudes amb finalitats lucratives.   
Cal, per tant, ampliar la utilització de les instal·lacions i dependències escolars, cosa que exigeix regular el procediment per accedir-ne a l'ús, tot garantint, mitjançant l'ús de criteris objectius, que tots els sectors disposen de les mateixes possibilitats.   
En atenció d'aquests motius, i mentre no siga aprovada i desenvolupada la Llei de Consells Escolars de la Comunitat Valenciana, que regularà la constitució i les funcions dels Consells Escolars en els distints nivells territorials, en virtut de les competències que, en matèria educativa, té assumides aquesta Conselleria pel Reial Decret 2093/83, de 28 de juliol,   
ORDENE:   
Article primer  
Les instal·lacions i dependències dels Centres Docents Públics de Pre-escolar, Educació General Bàsica, Educació Especial i Ensenyament Permanent d'Adults, podran ser utilitzades fora de l'horari escolar per a activitats educatives, culturals, artístiques, esportives o associatives, en els termes previstos en aquesta Ordre.   
Article segon  
Sense menyscabar els programes del Pla d'Activitats dels propis Centres, els Ajuntaments tindran preferència per a la utilització dels edificis escolars, per a les activitats referides en l'article anterior respecte d'altres que ho sol·liciten.   
Article tercer  
3.1. A aquelles localitats en què s'haja constituït Consell Escolar Municipal, les peticions per a la utilització de les instal·lacions i dependències dels Centres esmentats es dirigiran, durant el mes de setembre i per a cada curs escolar, al President del Consell esmentat, acompanyant a la sol·licitud:   
a) Programa d'activitats.   
b) Instal·lacions i/o dependències sol·licitades.   
c) Calendari amb indicació de les dades i els horaris.   
d) Valoració de les despeses originades per la utilització de les instal·lacions i/o dependències del Centre.   
3.2. El Consell Escolar Municipal, a la vista de les peticions, elaborarà un programa d'utilització de Centres de la localitat, i harmonitzarà en allò possible les sol·licituds rebudes i les disponibilitats existents. El programa esmentat es farà públic i serà remés al Cap dels Serveis Territorials d'Educació, qui ho comunicarà a la Inspecció d'Educació Bàsica. Alhora, hauran de ser informats els Consells de Direcció dels Centres afectats. A les localitats on el funcionament dels Consells estiga descentralitzat territorialment, els òrgans creats assumiran la gestió encomanada als Consells Escolars Municipals.   
Article quart  
4.1. A aquelles localitats en què no s'haja constituït Consell Escolar Municipal, o a aquelles altres que pel volum demogràfic, el Consell Escolar Municipal o els òrgans descentralitzats del Consell deleguen en els Centres, les peticions acompanyades de la documentació anteriorment esmentada, seran dirigides al Director del Centre sol·licitat.   
4.2. El Consell de Direcció del Centre, a la vista de les peticions, elaborarà també un programa d'utilització d'aquest, amb idèntics criteris dels establerts en els articles anteriors. Aquest programa serà remés a l'Ajuntament i al Cap dels Serveis Territorials d'Educació, qui ho comunicarà a la Inspecció d'Educació Bàsica.   
Article cinqué  
Les peticions que es formulen al llarg del curs escolar, hauran de realitzar-se amb prou antelació perquè el Consell Escolar Municipal de la Localitat, els òrgans descentralitzats del Consell de Direcció, puguen determinar-ne la inclusió en els programes, acompanyant-hi la mateixa documentació que la referida en l'article 3.r   
En aquests casos hom informarà també els Consells de Direcció o els Ajuntaments i seran remeses al Cap dels Serveis Territorials d'Educació.   
Article sisé  
Els Consells Escolars Municipals, els òrgans descentralitzats del Consell o, si s'escau, els Consells de Direcció dels Centres, hauran d'informar els peticionaris de les sol·licituds no ateses, amb indicació de les causes per les quals no ha estat possible la inclusió en el programa d'utilització dels Centres.   
Article seté  
Les despeses derivades de la utilització de les instal·lacions i dependències d'aquests Centres de Pre-escolar, Educació General Bàsica, Educació Permanent d'Adults i Educació Especial, hauran de ser satisfetes a l'Ajuntament de la localitat on estiga ubicat. el Centre. Aquestes despeses comprendran, en tot cos, els costos derivats del pagament del funcionament i personal necessari per a la tutela del Centre durant el desenvolupament de les activitats.   
Article vuité  
La persona o entitat sol·licitant es farà càrrec dels danys que es deriven de la utilització del Centre.   
DISPOSICIO TRANSITÒRIA  
Pel que fa a aquest curs, quedarà sense efecte la temporalització que disposa l'article 3.1.   
DISPOSICIO FINAL  
La Direcció General d'Educació Bàsica i Ensenyaments Especials queda facultada perquè, en l'àmbit de les seues competències, desenvolupe i interprete el que estableix aquesta Ordre.   
València, 27 de novembre de 1984.   
El Conseller de Cultura, Educació i Ciència,  
CEBRIA CISCAR I CASABAN